Temeljem članka 132. Zakona o gradnji („Narodne novine“ br. 153/13, 20/17 i 39/19, 125/19), čl. 58. Zakona o građevinskoj inspekciji („Narodne novine“ br. 153/13) i čl. 239. Prekršajnog zakona („Narodne novine“ br. 107/07, 39/13, 157/13, 110/15, 70/17, 118/18) i članka 37. Statuta Grada Šibenika („Službeni glasnik Grada Šibenika“ br. 2/21), a po prethodno pribavljenom mišljenju Turističke zajednice Grada Šibenika od dana 13. prosinca 2022. godine, Gradsko vijeće Grada Šibenika na 12. sjednici održanoj dana 19. prosinca 2022. godine, d o n o s i

O D L U K U

o privremenoj zabrani izvođenja građevinskih radova

na području Grada Šibenika za 2023. godinu

1. OPĆE ODREDBE

 Članak 1.

 Ovom Odlukom privremeno se zabranjuje izvođenje zemljanih radova i radova na izgradnji konstrukcije građevina (dalje u tekstu: građevinskih radova) svih vrsta građevina te se određuje područje, kalendarsko razdoblje i vrijeme u kojem se ne mogu izvoditi. Utvrđuju se radovi čije izvođenje je dopušteno, izuzeci od privremene zabrane izvođenja građevinskih radova te nadzor i mjere nad provođenjem ove Odluke.

Zemljani radovi u smislu ove odluke smatraju se radovi na gradilištu koji se obavljaju uz upotrebu građevinske mehanizacije (iskop, odvoz, premještanje zemlje, nasipavanje, zasipavanje, zemljani radovi na stijenama kod kojih se koristi eksploziv, rad s pneumatskim strojevima i sl.).

 Radovi na izgradnji konstrukcije građevine podrazumijevaju radove na izradi temelja, zidova, betoniranje, izrada međukatne konstrukcije, krovne konstrukcije, građevinsko-obrtnički i instalacijski radovi koji se obavljaju pomoću građevinskih strojeva i alata na električni pogon (električne bušilice, brusilice, električne pile, kompresori i sl.) te drugih alata koji proizvode buku.

1. RADOVI KOJI SE NE SMATRAJU GRAĐEVINSKIM RADOVIMA U SMISLU OVE ODLUKE

 Članak 2.

Na području i u vremenskom razdoblju iz čl. 3. i 4. ove Odluke, dopušteno je ručno izvođenje zemljanih radova te izvođenje građevinsko-obrtničkih radova i instalacijskih radova odnosno podopolagačkih, soboslikarskih, fasaderskih, krovopokrivačkih radova kojima se ne proizvodi buka i to bez korištenja električnih uređaja i strojeva iz članka 1. ove Odluke.

1. PODRUČJA ZABRANE IZVOĐENJA GRAĐEVINSKIH RADOVA

 Članak 3.

 Područja na koja se odnosi privremena zabrana građevinskih radova su slijedeća:

1. Područja gradske četvrti;
* Jadrija
* Mandalina
* Stari grad
* Varoš
* Građa
* Plišac
* Crnica
* Zablaće
1. Područja mjesnih odbora;
* Brodarica
* Grebaštica Donja
* Jadrtovac
* Raslina
* Zaton
* Žaborić
* Lozovac
* otok Krapanj
* otok Kaprije
* otok Zlarin
* otok Žirje
1. KALENDARSKO RAZDOBLJE I VRIJEME TRAJANJA ZABRANE

 Članak 4.

Zabrana izvođenja građevinskih radova iz članka 1. ove Odluke odnosi se na kalendarsko razdoblje od 15. lipnja do 15. rujna 2023. godine u vremenu od 00:00 do 24:00 sata.

1. IZUZECI OD PRIVREMENE ZABRANE IZVOĐENJA GRAĐEVINSKIH RADOVA

 Članak 5.

Zabrana građevinskih radova iz ove Odluke ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog tijela

državne vlasti,

3. građenje građevina, odnosno izvođenje radova u godini u kojoj je odluka stupila na snagu,

4. hitne radove na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi kao i veća oštećenja nekretnine,

5. nužne radove na popravcima građevina kada zbog oštećenja postoji opasnost za život i zdravlje ljudi te u svrhu sprječavanja daljnje štete na istima,

6. izvođenje građevinskih radova od posebnog interesa za lokalnu zajednicu (građenje objekata predškolskog, školskog, visokoškolskog, zdravstvenog i socijalnog sadržaja, građenje javnih građevina sportske i kulturne namjene te poboljšanja energetske učinkovitosti zgrada u vlasništvu jedinica lokalne i područne samouprave, izvođenje radova po projektima financiranim iz EU i nacionalnih fondova te izvođenje radova po projektima od posebnog značaja za Grad Šibenik i slično).

Odobrenje kojim se odobrava izvođenje radova iz ovog članka stavka 1. točke 6. donosi Upravni odjel za komunalne djelatnosti Grada Šibenika po prethodno pribavljenom mišljenju Povjerenstva koje imenuje Gradsko vijeće Grada Šibenika. Zahtjev za odobrenje izvođenja građevinskih radova podnosi se putem obrasca Upravnom odjelu za komunalne djelatnosti Grada Šibenika. Investitor odnosno izvođač radova dužan je predmetni zahtjev podnijeti do 31. svibnja 2023. godine. Zahtjevi podneseni iza 31. svibnja 2023. godine neće se razmatrati.

1. NADZOR I MJERE PROVEDBE ODLUKE

 Članak 6.

 Nadzor nad primjenom ove Odluke provodi mjesno nadležno komunalno redarstvo. U obavljanju nadzora komunalni redar:

- rješenjem nalaže postupanje sukladno odgovarajućim odredbama važećeg Zakona o građevinskoj inspekciji i Naputka o novčanim kaznama koje izriču komunalni redari,

- predlaže izdavanje obaveznog prekršajnog nalog,

- kada u obavljanju poslova iz svoje nadležnosti komunalni redar utvrdi povredu propisa ili mjera nad čijim izvršenjem vrši nadzor druga inspekcija ili tijelo, izvijestit će o tome nadležnu inspekciju odnosno tijelo.

1. PREKRŠAJNE ODREDBE

 Članak 7.

Izvođaču radova i/ili investitoru građevinskih radova izreći će se novčana kazna za prekršaj ako

izvodi radove protivno odredbama ove Odluke i to:

-novčana kazna u iznosu od 500,00 kuna do 10.000,00 kuna izreći će se za prekršaj pravnoj osobi,

-novčana kazna u iznosu od 300,00 kuna do 5.000,00 kuna izreći će se za prekršaj fizičkoj osobi obrtniku i osobi koja obavlja samostalnu djelatnost,

-novčana kazna u iznosu od 100,00 kuna do 2.000,00 kuna izreći će se za prekršaj fizičkoj osobi i odgovornoj osobi u pravnoj osobi.

1. PRIJELAZNE I ZAVRŠNE ODREDBE

 Članak 8.

 Na dan stupanja na snagu ove Odluke prestaje važiti Odluka o privremenoj zabrani izvođenja građevinskih radova na području Grada Šibenika za 2022. godinu („Službeni glasnik Grada Šibenika“ br. 12/20).

 Članak 9.

Ova odluka stupa na snagu prvog dana od dana objave u „Službenom glasilu Grada Šibenika“.

KLASA: 363-04/22-01/180

URBROJ: 2182-1-03-22-5

Šibenik, 19. prosinca 2022.

GRADSKO VIJEĆE GRADA ŠIBENIKA

 PREDSJEDNIK

 dr. sc. Dragan Zlatović,v.r.